

VLADA REPUBLIKE HRVATSKE

 Zagreb, 5. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o upućivanju humanitarne pomoći stanovništvu na poplavama pogođenim područjima u Bosni i Hercegovini |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16, 116/18, 80/22 i 78/24), a u vezi s člankom 8. podstavkom 2. Zakona o međunarodnoj razvojnoj suradnji i humanitarnoj pomoći („Narodne novine“, broj 14/24), Vlada Republike Hrvatske je na sjednici održanoj \_\_\_\_\_\_\_\_ 2024. donijela

**O D L U K U**

**o upućivanju** **humanitarne pomoći stanovništvu na poplavama**

 **pogođenim područjima u Bosni i Hercegovini**

**I.**

Vlada Republike Hrvatske donosi Odluku o upućivanju humanitarne pomoći stanovništvu na poplavama pogođenim područjima u Bosni i Hercegovini u iznosu od 10.000.000,00 eura.

**II.**

Upućivanje humanitarne pomoći iz točke I. ove Odluke provest će se financijskim doprinosom Vijeću ministara Bosne i Hercegovine za potrebe pomoći stanovništvu u područjima pogođenim poplavama.

Ministarstvo vanjskih i europskih poslova zadužuje se za pripremu izvršenja i praćenje provedbe aktivnosti iz ove Odluke.

**III.**

Zadužuju se tijela državne uprave da, u okviru svojih nadležnosti, razmotre mogućnosti i poduzmu odgovarajuće korake pružanja pomoći stanovništvu u područjima pogođenim poplavama, a sukladno zahtjevu o traženju međunarodne pomoći.

**IV.**

Financijska sredstva za provedbu ove Odluke osigurat će se preraspodjelom u Državnom proračunu Republike Hrvatske za 2024. godinu i projekcijama za 2025. i 2026. godinu u korist razdjela 048 Ministarstva vanjskih i europskih poslova.

**V.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_ 2024.

 PREDSJEDNIK

 mr. sc. Andrej Plenković

**OBRAZLOŽENJE**

Sukladno članku 8. Zakona o međunarodnoj razvojnoj suradnji i humanitarnoj pomoći („Narodne novine“, broj 14/24), Ministarstvo vanjskih i europskih poslova pripremilo je prijedlog Odluke o upućivanju humanitarne pomoći stanovništvu na poplavama pogođenim područjima u Bosni i Hercegovini te je upućuje Vladi Republike Hrvatske na donošenje na temelju članka 31. stavka 2. Zakona o Vladi Republike Hrvatske (Narodne novine, br. 150/11., 119/14., 93/16., 116/18., 80/22. i 78/24).

Bosna i Hercegovina suočila se s katastrofalnim poplavama koje su uzrokovale ljudske žrtve, tešku materijalnu štetu i brojne poteškoće u pogođenim područjima, osobito u središnjoj Bosni i sjevernom dijelu Hercegovine. U ovim regijama su mnoga naselja poplavljena, prometna infrastruktura je uništena, a stanovništvo ostalo odsječeno i bez osnovnih potrepština.

Republika Hrvatska posebno osjeća moralnu i političku odgovornost pružiti podršku u ovim teškim trenucima. Bliska suradnja i stabilnost Bosne i Hercegovine, ali i solidarnost među susjedima, ključni su prioriteti vanjske politike Republike Hrvatske.

Vlada Republike Hrvatske je, uzimajući u obzir razmjere ove prirodne katastrofe, odlučila alocirati sredstva u iznosu od 10.000.000,00 eura kako bi se pružila hitna pomoć u sanaciji posljedica poplava te pomoglo obnovi infrastrukture i osiguralo osnovne potrepštine za stradale i evakuirane. Ova financijska pomoć bit će usmjerena prema nadležnim tijelima Bosne i Hercegovine.

Osim financijske pomoći, Republika Hrvatska aktivno sudjeluje i u slanju spasilačkih timova te opreme potrebne za sanaciju terena, čime dodatno potvrđuje svoju spremnost za dugoročnu podršku, a ostaje spremna i otvorena za sve druge oblike pomoći sukladno potrebama tamošnjeg stanovništva.

Također, tijela državne uprave se zadužuju da, u okviru svojih nadležnosti, razmotre mogućnosti i poduzmu odgovarajuće korake pružanja pomoći stanovništvu u područjima pogođenim poplavama, a sukladno zahtjevu o traženju međunarodne pomoći.

Financijska sredstva za provedbu ove Odluke osigurat će se preraspodjelom u Državnom proračunu Republike Hrvatske za 2024. godinu i projekcijama za 2025. i 2026. godinu u korist razdjela 048 Ministarstva vanjskih i europskih poslova.